丁未之冬營房告成有亭翼然名之曰勸功且爲歌訓迪有衆
作者：袁燮
朝代：宋

paragraphs: 維此江壖，控扼之所。
居安思危，可無備禦。
維彼强狡，巧於乘隙。
萌蘗弗除，其欲罔極。
孰堪制之，維汝弓兵。
猛虎在山，百獸震驚。
勇無堅敵，謀無遺慮。
如彼獵師，靡逸狐兔。
亦如農夫，稂莠是芟。
寇盜斯戢，善良斯安。
吾民膏血，爲汝衣食。
可不念此，爲民除慝。
國用方窘，于汝常給。
可不念此，竭誠報國。
無或徇私，貪求肆虐。
無或荒嬉，酣飲蒱博。
强汝志氣，精汝武藝。
習汝行陳，昭汝果毅。
我聞在昔，元勳茂烈。
發迹弧矢，登壇授鉞。
反觀此身，均一丈夫。
彼既能然，我豈不如。
黽勉從事，不辭險阻。
風餐露宿，含辛茹苦。
汝身則勞，民獲安堵。
肝膽忠義，神其福汝。
我作營房，亦既勞止。
用集爾衆，緩急有備。
營房之居，義均弟兄。
務在和睦，毋或紛爭。
營房之居，法如軍旅。
什伍相長，其傳自古。
以大總小，先正其身。
以小承大，期於率循。
我築斯亭，名曰勸功。
爾有勤勞，是奬是崇。
爾或有罪，吾不汝貸。
鞭扑斥逐，其恥爲大。
凡爾有衆，各敬爾德。
習此歌詩，持循罔失。